b'\n_START_ARTICLE_\nHaile Selassie I.\n_START_SECTION_\nZgodnja mladost\n_START_PARAGRAPH_\nHaile Selassie I. se je rodil kot Lid\xc5\xbe Tafari Makonen (Lid\xc5\xbe \xe2\x80\x93 dobesedno otrok, naziv obi\xc4\x8dajno podeljen med plemstvom) o\xc4\x8detu Rasu Makonenu Voldemikaelu Gudesi, guvernerju Hararja in materi princesi Vojzero (gospa) Jesi Emebet (Je\xc5\xa1imabet) Ali Abad\xc5\xbeifar. Matere ni poznal, saj je umrla dve leti po njegovem rojstvu 14. marca 1894. O\xc4\x8de je umrl, ko je bil star \xc5\xa1tirinajst let, 21. marca 1906. Ras Tafari je bil pravnuk \xc5\xa1oanskega kralja Saheke Selassieja. Svojo imperialno kri je nasledil prek o\xc4\x8detove stare mati, princese Tenagnevork Sahle Salasije, ki je bila teta negu\xc5\xa1a negastija Menelika II. Naj bi bil neposredni potomec Makede in kralja Salomona. Haile Selassie je imel starej\xc5\xa1ega polbrata ded\xc5\xbeasma\xc4\x8da Jilma Makonena, ki je bil guverner Hararja pred njim, vendar je kmalu po nastopu umrl. Haile Selassie I. je imel v Etiopiji ve\xc4\x8d razli\xc4\x8dnih imen: D\xc5\xbeanhoj, Talaku Meri, Aba Tekel in druga._NEWLINE_Tafari je postal ded\xc5\xbeasma\xc4\x8d leta 1905 v trinajstem letu starosti. Kmalu zatem je umrl njegov o\xc4\x8de na Kulibiju. \xc4\x8ceprav je o\xc4\x8de \xc5\xbeelel, da bi ga kot guverner Hararja nasledil, je negu\xc5\xa1 Menelik to smatral za nepremi\xc5\xa1ljeno dejanje, saj kot tako mlad de\xc4\x8dek ne bi bil kos tako pomembnemu polo\xc5\xbeaju. Zato je postal guverner njegov polbrat Jilma. Tafari je bil \xc5\xbee od rane mladosti prisoten na Menelikovem dvoru in je hodil Menelikovo plemi\xc5\xa1ko \xc5\xa1olo (danes Gimnazija Menelika II.).\n_START_SECTION_\nRegent\n_START_PARAGRAPH_\nKot Ras Tafari (amharsko princ miru, strahoviti) je vladal Etiopiji kot regent in prestolonaslednik (od 1916 do 1928) cesarice Zavditu z naslovom ded\xc5\xbeasma\xc4\x8d in kot kralj (negu\xc5\xa1) (od 1928 do 1930), ter se okronal za cesarja (hatse) po Zavditini smrti (april 1930). Kronanje je bilo 2. novembra 1930 v Katedrali svetega Jurija._NEWLINE_Razvil je politiko skrbne prenove, ki jo je za\xc4\x8del \xc5\xbee cesar Menelik II. Leta 1923 je zagotovil mesto Etiopije v Dru\xc5\xa1tvu narodov. Dru\xc5\xa1tvo ni uspelo ustaviti italijanskega vpada v Etiopijo (oktober 1935) in Selassie I. je od\xc5\xa1el za pet let v Zdru\xc5\xbeeno kraljestvo in od tam vodil upor proti oboro\xc5\xbeeni italijanski vojski._NEWLINE_Leta 1941 se je po italijanskem porazu s pomo\xc4\x8djo britanskega kraljestva in etiopskih domoljubnih sil vrnil v de\xc5\xbeelo. Novembra 1955 je vpeljal popravljeno ustavo, pod katero pa je ohranil svojo oblast._NEWLINE_V decembru 1960 so ga posku\xc5\xa1ali odstraniti in je sledil bolj nazadnja\xc5\xa1ki politiki. Njegova politika je prispevala k njegovi odstavitvi 12. septembra 1974, ki jo je izvedla skupina voja\xc5\xa1kih upornikov, znana pod imenom derg. Mno\xc5\xbei\xc4\x8dna sredstva obve\xc5\xa1\xc4\x8danja so takrat poro\xc4\x8dala, da je Selassie I. umrl v zaporu 27. avgusta 1975 v baraki 4. divizije v Adis Abebi, uradno zaradi te\xc5\xbeav po operaciji na prostati. Prav gotovo pa so ga zadavili ali pa stradali do smrti. Njegove posmrtne ostanke so pokopali pod predsedni\xc5\xa1kim osebnim uradom. Kasneje so ga 5. novembra 2000 pokopali ob primernem pogrebu v dru\xc5\xbeinski grobnici v katedrali svete Trojice v Adis Abebi.\n_START_SECTION_\nRastafarijanstvo\n_START_PARAGRAPH_\nPrivr\xc5\xbeenci rastafarijanstva, religijskega gibanja, nastalega v 30. letih 20. stoletja na Jamajki pod vplivom gibanja \xc2\xbbNazaj v Afriko\xc2\xab\xc2\xa0Marcusa Mosiaha Garveya, smatrajo Haileja Selassieja I. kot reinkarnacijo boga, \xc4\x8drnskega mesijo, ki bo vodil ljudi afri\xc5\xa1kega porekla in razseljene Afri\xc4\x8dane v osvoboditev. Za njegove uradne nazive Kralj kraljev, Gospodar gospodarjev, Zavojevalni lev judovskega plemena in Davidov izvor verjamejo da so nazivi povrnjenega mesije iz novozavezne Knjige razodetij. Njihova vera v inkarnirano bo\xc5\xbeanstvo negu\xc5\xa1a negastija Haileja Selassieja I. se je za\xc4\x8dela kmalu po njegovem kronanju v Adis Abebi. Ve\xc4\x8dina rastafarijancev verjame, da je Selassie I. \xc5\xa1e vedno \xc5\xbeiv, in je bila objava njegove smrti le del zarote proti njihovemu religijskemu gibanju. Obiskal je Jamajko in tamkaj\xc5\xa1nja mno\xc5\xbeica ga je navdu\xc5\xa1eno pozdravila, to pa ga je zmedlo. Ko je 21. aprila 1966 pristal na kingstonskem Mednarodnem letali\xc5\xa1\xc4\x8du Normana Manleyja (Norman Manley International Airport), se je zbralo sto do dvesto tiso\xc4\x8d rastafarijancev s cele Jamajke, saj so sli\xc5\xa1ali, da jih bo obiskal mo\xc5\xbe, katerega so imeli za boga. Ko je Selassiejevo letalo priletelo nad letali\xc5\xa1\xc4\x8de, je eno uro zavra\xc4\x8dal pristanek, dokler ga Mortimer \xc2\xbbPlanno\xc2\xab Planner znani rasta stare\xc5\xa1ina ni prepri\xc4\x8dal o varnosti pristanka. Od tedaj naprej je obisk uspel. Rita Marley, \xc5\xbeena Boba Marleyja, je sprejela rastafarijansko vero, ko je videla Haileja Selassieja. Njena gore\xc4\x8dnost je prepri\xc4\x8dala tudi njenega mo\xc5\xbea.\n_START_SECTION_\nOdnos Haileja Selassieja I. do rastafarijancev in vere nasploh\n_START_PARAGRAPH_\nNegu\xc5\xa1 sam, predan etiopski tevahedski pravoslavni kristjan, ni nikoli priznaval rastafarijanstva, ni bil \xc4\x8dlan gibanja in je ostal precej brezbri\xc5\xbeen do njihovih verovanj, \xc4\x8deprav je podobno naziranje mo\xc4\x8d najti tudi na de\xc5\xbeeli v Etiopiji sami. Ni imel nobene vloge pri organizaciji ali raz\xc5\xa1irjanju gibanja. Le v\xc4\x8dasih je pokazal vljudno zanimanje. Negu\xc5\xa1 osebno ni verjel v rastafarijanske trditve bo\xc5\xbeanskosti. Ko ga je leta 1967 intervjuval Bill McNeill s Canadian Broadcasting Corporation, je Haile Selassie zanikal, da je lahko \xc4\x8dlovek bo\xc5\xbeja emanacija._NEWLINE_V intervjuju z Oriano Fallaci v Chicago Trubune, 24. junija 1973 je dejal (zaradi vzgoje, je bil od mladih nog navajen govoriti v 1. osebi mno\xc5\xbeine): \xc2\xbbBili smo otrok, de\xc4\x8dek, mladi mo\xc5\xbe, odrasel mo\xc5\xa1ki in kon\xc4\x8dno starec. Kot vsakdo drug. Na\xc5\xa1 Gospod Stvarnik nas je naredil kot vse ostale.\xc2\xab\xc2\xa0Ve\xc4\x8dkrat je pojasnil svoje verovanje, da je nekdo lahko pogubljen ne glede v vero v Kristusa, kar v tevahedski veri velja tako za \xc4\x8dloveka kot za boga: \xc2\xbbLadja brez krmila je prepu\xc5\xa1\xc4\x8dena milosti valovom in vetru, nese jo sem in tja, in \xc4\x8de pride vihar, se razbije na skalah in izgine, kot da nikoli ni obstajala. To je na\xc5\xa1a \xc4\x8dvrsta vera, da du\xc5\xa1o brez Kristusa, ne \xc4\x8daka ni\xc4\x8d kaj bolj\xc5\xa1ega.\xc2\xab\xc2\xa0(One Race, One Gospel, One Task, nagovor Svetovnemu evangeli\xc4\x8danskemu kongresu, Berlin, 28. oktober 1966) Spodbujal je tudi versko svobodo in strpnost na osnovi svoje kr\xc5\xa1\xc4\x8danske vere: \xc2\xbbKer se nih\xc4\x8de ne more vtikati v bo\xc5\xbeje kraljestvo, moramo biti strpni in \xc5\xbeiveti skupaj s tistimi, ki druga\xc4\x8de verujejo ... Radi bi priklicali duh strpnosti, ki jo je pokazal na\xc5\xa1 gospod Jezus Kristus, ko je odpustil vsem in tudi tistim, ki so ga kri\xc5\xbeali.\xc2\xab_NEWLINE_Raste se niso nikoli utrujali s tem, da negu\xc5\xa1 ni nikoli trdil, da je bog, saj pravi bog po njihovem verovanju ne bi nikoli tega trdil, da bi si pridobil svetovno odobritev in mo\xc4\x8d. Med svojim obiskom na Jamajki je povedal vodjem rastafarijanskega ob\xc4\x8destva, da se naj ne preselijo v Etiopijo, dokler ne bodo osvobodili jamaj\xc5\xa1kih ljudi. Po obisku je menda dejal tevahedskemu nad\xc5\xa1kofu Je\xc5\xa1aku: \xc2\xbbNa Jamajki je problem ... Prosim, pomagajte tem ljudem. Napa\xc4\x8dno razumejo, ne razumejo na\xc5\xa1e kulture ... Potrebujejo cerkev in vas smo izbrali za na pot.\xc2\xab_NEWLINE_V znak ljubeznivosti do rastafarijancev in njihovih prizadevanj k vrnitvi v Afriko je negu\xc5\xa1 podaril jamaj\xc5\xa1kim rastam kos zemlji\xc5\xa1\xc4\x8da 500 hektarov pri \xc5\xa0a\xc5\xa1amanu (\xc5\xa0a\xc5\xa1emen) 250\xc2\xa0km ju\xc5\xbeno od Adis Abebe v ju\xc5\xbenoetiopski upravni pokrajini Oromiji, nekdanji upravni pokrajini \xc5\xa0oa. Kasnej\xc5\xa1a etiopska vlada je do danes dejansko pobrala ve\xc4\x8dino zemlji\xc5\xa1\xc4\x8da in tako je sicer ostalo le \xc5\xa1e 11 hektarjev. Od tedaj do danes obstaja majhno naselje.\n_START_SECTION_\nOdnos rast do Haileja Selassieja I.\n_START_PARAGRAPH_\nVeliko rast pravi, da vedo da je Haile Selassie bog, in zaradi tega jim ni potrebno verjeti. Vera povzro\xc4\x8da dvom in zato trdijo, da ne dvomijo v njegovo bo\xc5\xbeanskost. V zgodnjem obdobju gibanja je bil simbol \xc4\x8drnskega ponosa in smatran kot afri\xc5\xa1ki kralj. Prvi rasta, ki se je pojavil pred sodi\xc5\xa1\xc4\x8dem, je bil jamaj\xc5\xa1ki pridigar Leonard Percival Howell, ki so ga obsodili upora proti Jamajki kot dr\xc5\xbeavi in njenemu tedanjemu kralju Juriju V. Howell se je izrekel za zvestobo Haileju Selassieju I. in ne angle\xc5\xa1kemu kralju. Negu\xc5\xa1 Haile Selassie I. se je zagovarjal pred Dru\xc5\xa1tvom narodov in so ga zavrnili, kar je utrdilo njihovo vedenje o njegovi veli\xc4\x8dastnosti. Zanje so babilonska ljudstva v navezi s starove\xc5\xa1kim biblijskim krajem obrnila hrbet povrnjenemu mesiji. Mnogi so istovetili 2. italijansko-etiopsko vojno z bojem v Knjigi razodetij med povrnjenim mesijo in antikristom. Ponovna vrnitev negu\xc5\xa1a na prestol leta 1941 je pove\xc4\x8dala vedenje rast v to, da je vsemogo\xc4\x8dni bog._NEWLINE_Raste ga imenujejo tudi\xc2\xa0\xc2\xbbd\xc5\xbea Rastafari Selassie\xc2\xab\xc2\xa0(\xc2\xbbJah Rastafari Selassie\xc2\xab) in naklonjeno Jah Jah. So zelo ponosni na svoje vedenje in izjavljanje, da je ta mo\xc5\xbe njihov bog. Nekateri verjamejo da je marihuana sredstvo s katerim se mu pribli\xc5\xbeajo. Vedno bodo slavili pipe, ki jih skupinsko kadijo v imenu \xc2\xbbSelassieja I.\xc2\xab. Roots rock reggae vsebuje mnogo besedil v katerih se ka\xc5\xbee njihova zahvalnost in hvala do \xc2\xbbSelassieja\xc2\xab. Vedno uporabljajo naziv Haile Selassie I., zapisan z rimsko \xc5\xa1tevilko I, ki ozna\xc4\x8duje \xc2\xbbprvi\xc2\xab\xc2\xa0in tudi angle\xc5\xa1ko besedo \xc2\xbbI\xc2\xab, ki pomeni prvoosebni zaimek, \xc4\x8deprav angle\xc5\xa1\xc4\x8dina za to uporablja besedo me (\xc2\xbbjaz\xc2\xab), kar tudi poudarja njihov odnos do negu\xc5\xa1a Haileja Selassieja I. in njihovo samozavest. Verjamejo (in vedo), da bo Haile Selassie I. nekega dne sklical sodni dan, poklical pravi\xc4\x8dne in zveste, da bodo \xc5\xbeiveli z njim v Sveti de\xc5\xbeeli Sijon (Holy Mount Zion), ki je kraj v Afriki. Do tedaj bodo imeli tudi v mislih \xc4\x8das, ki se velikokrat pojavlja v pesmih kot Jah Jah Time._NEWLINE_Mnogo rast je prepri\xc4\x8danih, da svet ne vidi Haileja Selassieja I. v pozitivni lu\xc4\x8di.'